**INDOKOLÁS**

**egyes önkormányzati rendeleteknek a Közterület-felügyelet Polgármesteri Hivatalba történő beolvadásával összefüggő módosításáról szóló önkormányzati rendelethez**

Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 2020. január 1-jén hatályba lépő rendelkezései alapján a Közterület-felügyelet a Polgármesteri Hivatal belső szervezeti egységeként fog működni. Egyes önkormányzati rendeleteiben a Közgyűlés önálló költségvetési szervként szabályozta a közterület-felügyeletet, szükséges ezek módosítása a szervezeti változással összhangban.

Több korábbi rendelet esetében szükséges a rendelet bevezető részének módosítása, mivel felhatalmazó rendelkezésként időközben hatálytalanná vált jogszabályra utal. A jogalkotásról szóló 2010. évi CXXX. törvény 2019. március 15. napján hatályba lépett módosítása következtében lehetővé vált az önkormányzati rendeletek esetében a bevezető rész módosítása, így ezt jelen módosítás keretében indokolt megtenni.

**1. §**

A módosított önkormányzati rendeletben a bevezető rész hatályosítása mellett szükséges a közterület-felügyeletet tartalmazó §-ok hatályon kívül helyezése, hiszen a szabálysértésekkel kapcsolatos módosításnál az eljárási szabályok hatályon kívül helyezése elmaradt, és már kiüresedett szabály.

**2. §**

A Közterület-felügyeletet önálló intézményként szabályozó § módosítása szükséges, hiszen a felsorolásban található a Polgármesteri Hivatal is, amelybe bele fog tartozni a felügyelet.

**3. §**

A bevezető rész módosítása mellett pontosítani szükséges a mezei őrszolgálat ellátására és a mezőőrök alkalmazására vonatkozó rendelkezéseket, tekintettel arra, hogy a Polgármesteri Hivatal alá fognak tartozni.

**4. §**

A rendelet hatályba lépését tartalmazza, amely összhangban van a Közterület-felügyelet módosítások alapjául szolgáló beolvadásának dátumával.